फरसगांव की मड़ई में लगने वाला बाजार खरीदारी का एक महत्वपूर्ण अवसर होता है। इस मड़ई में पूजा अनुष्ठान और देवी-देवताओं का मिलन तो नियमित कार्य है पर यहाँ लगने वाली दुकाने आगंतुकों का मोह लेती हैं। क्योंकि यहाँ की मड़ई में अनेक गांवों के देवी देवता आते हैं अतः यहाँ डांग-बैरख, डोली, आंगा एवं छत्र आदि की बहुत भीड़ रहती है। देव चढ़े हुए सिरहा और उन्हें जुहारते स्त्री-पुरुष पग-पग पर दिखाई देते हैं ।